Svensk Northug-rival felt av norsk speaker-miss
I likhet med de norske, åpnet svenskene fredag langrennsessongen med fem kilometer for kvinner, og ti kilometer for menn i Bruksvallarna. For Calle Halfvarsson - som er Petter Northugs kanskje tøffeste rival på ankeretappene i verdenscupen den kommende vinteren - så det lenge ut til å gå veien. Svensken ledet stort ved flere mellommålinger og var 18 sekunder foran etter 6,5 kilometer. Da 25-åringen kom inn på oppløpet ble han kåret som vinner av speaker Kjell-Erik Kristiansen - som er norsk, men som har bodd i Sverige halve livet. Da tok Halfvarsson seg tid til å showe mot målstreken, men samtidig tikket sekundene i favør Johan Olsson som til slutt vant et halvsekund foran Halfvarsson i mål. - Jeg går og leker meg på slutten. Jeg trodde det var klart og tenkte å ta det litt «cool». Jeg trodde ikke at Johan skulle gå så bra, og det var nonsjalant av meg. Veldig nonsjalant - det der gjør jeg ikke i verdenscupen, sier Halfvarsson til Expressen som først meldte saken.Likevel vil ikke svensken legge all skyld på speaker Kristiansen. - Jeg skal opp og kjefte på ham nå, han lurte fra meg seieren. Men når jeg tuller slik på slutten så får jeg skylde på meg selv. Det er min egen feil, sier han. Kristiansen selv sier at det kom ingen Halfvarsson i speakerbua, men at de to likevel fikk skværet opp etterpå. - Jeg ble overrasket da han stoppet opp og skjønte ikke helt hva han dreiv med. Men det var hans egen feil, selv om jeg var helt sikker på at han skulle vinne, sier Kristiansen på telefon til VG. Han lot seg overraske over den voldsomme sluttspurten til Johan Olsson. - Han var akkurat inne på stadion da han så Halfvarsson begynne å showe. Det ga ham nok en liten boost. Men Halfvarsson var overlegen før dette skjedde, selv om Olsson gikk jævlig fort på slutten. - Hva tenkte du da sekundene begynte å tikke? - Jeg får sjeldent hjertet i halsen, men jeg ble overrasket. Jeg beklaget meg ikke akkurat, det er ikke mitt ansvar at han tuller på oppløpet.Dette er imidlertid ikke første gang at den norske speakeren kobles til svenske tabber. For et par år siden ble han beskyld for å ha fratatt Bjørn Ferry seieren på standplass. - Han påsto at jeg forstyrret ham mens han skjøt, men opptaken viste at jeg sa ikke et ord. Men så er det typisk Ferry å skylde på alt og alle da, sier Kristiansen. - Men det er slik som hører idretten til. Noen ganger skjer uforutsette ting som at løpere taper på oppløpet. Selv om det hører til sjeldenhetene, fortsetter han.Halfvarsson var en klar medaljekandidat for Sverige i Sotsji, men bare dager før avreise fikk svensken et voldsomt magevirus. - Det er det verste jeg har opplevd. På et punkt hadde jeg så mye feber at jeg ikke visste hvem jeg var, sa han til Expressen den gang. Calle Halfvarsson var mannen som Petter Northug slo på sisteetappen i VM-staffeten i Val Di Fiemme i fjor. I tillegg har duoen havnet i munnhuggeri mot hverandre flere ganger. Northug ga svensken det glatte lag etter et verdenscuprenn på Lillehammer i 2013, og håpet Halfvarsson ble skadet. Svensken svarte med å stille spørsmål rundt Northugs form en stund etter. Ved siden av seieren til Johan Olsson, tok Charlotte Kalla en overlegen seier på damenes femkilometer. Hun vant 37 sekunder foran Sofia Henriksson og 50 sekunder foran Anna Haag.
Den svenske skistjernen Calle Halfvarsson (25) tok seg tid til å showe før målstreken da speaker sa over høyttalerne at seieren var sikret. Det skulle han ikke ha gjort...